寄滄州李尚書
作者：賈島
朝代：唐

paragraphs: 滄溟深絕闊，西岸郭東門。
弋者羅夷鳥，桴人思嶠猨。
威稜高臘冽，煦育極春溫。
陂淀封疆內，蒹葭壁壘根。
搖鞞邊地脈，愁箭虎狼魂。
水縣賣紗市，鹽田煮海村。
枝條分御葉，家世食唐恩。
武可縱橫講，功從戰伐論。
天涯生月片，嶼頂湧泉源。
非是泥池物，方因雷雨尊。
沈謀藏未露，隣境帖無喧。
青塚驕回鶻，蕭關陷吐蕃。
何時霖歲旱，早晚雪邦冤。
迢遰瞻旌纛，浮陽寄詠言。